ความมุ่งมั่นของผู้เข้าร่วมกิจกรรม “Bike อุ่นไอรัก” พร้อมทั้งร่างกายและจักรยานคู่ใจ
ความมุ่งมั่นของผู้เข้าร่วมกิจกรรม “Bike อุ่นไอรัก” ได้เตรียมความพร้อมทั้งร่างกายและจักรยานคู่ใจ สำหรับกิจกรรมสำคัญนี้อย่างเต็มที่ 

อีกหนึ่งวันสำคัญในหน้าประวัติศาสตร์ ที่คนไทยทั่วประเทศได้ร่วมกันแสดงความจงรักภักดีต่อสถาบันพระมหากษัตริย์ และเล็งเห็นถึงความสำคัญของการออกกำลังกายเพื่อสุขภาพ โดยจะร่วมกันปั่นจักรยานไปตามเส้นทางสำคัญทั้งในกรุงเทพมหานคร และในทุกๆ จังหวัด  ซึ่งเมื่อได้สอบถามถึงความรู้สึกของผู้ที่จะร่วมขบวนในส่วนกลาง ที่กรุงเทพมหานครแล้ว ต่างภาคภูมิใจเป็นอย่างยิ่ง เพราะแม้เป็นเพียงบุคคลส่วนหนึ่ง ของคนเรือนแสนเรือนล้านแล้ว  แต่ก็มีความปิติยินดีไม่ได้แตกต่างกันไปแม้แต่น้อย 
   
เป็นความภาคภูมิใจของคนปั่นจักรยานที่ได้มีส่วนร่วมในการปั่นจักรยาน ก็ได้ปั่นจักรยานร่วมกับพระองค์ท่านและนอกจากการได้มีส่วนร่วมในการปั่นจักรยานแล้ว  การกระตุ้นให้คนมาออกกำลังกายโดยการปั่นจักรยาน น่าจะเป็นสิ่งที่สำคัญที่สุด คือคนมาออกกำลังกายพร้อมกัน มาปั่นจักรยานด้วยกัน เพื่อสร้างความแข็งแรงให้กับร่างกาย  อีกประเด็นหนึ่งคือคนหันมาใช้จักรยาน  มีวินัยในการใช้จักรยาน  มีวินัยใช้ถนน  ถ้าคนหันมาใช้จักรยานมากขึ้น ก็จะช่วยลดมลพิษบนถนนด้วย
ความรู้สึกคือตื่นเต้น ดีใจ ถ้ามีงานแบบนี้ก็จะไปทุกปี มีความสุข อย่างน้อยได้แสดงออกถึงความจงรักภักดีและเราเป็นคนไทยได้ทำกิจกรรมร่วมกับสังคมมีความสุขมาก

ด้านพันจ่าอากาศเอก วิสุทธิ์  กสิยะพัท  หัวหน้าผู้ฝึกสอนนักกีฬาจักรยานทีมชาติไทยและหนึ่งในสมาชิกของสมาคมกีฬาจักรยานแห่งประเทศไทย ในพระบรมราชูปถัมภ์  เปิดเผยถึงการเตรียมความพร้อมก่อนเข้าร่วมกิจกรรมดังกล่าว ว่า ได้รับมอบหมายให้เป็นผู้ดูแลขบวนของนักปั่นจักรยานสนามหลวง จำนวน 20,000 คน  ในระยะทาง 11 กิโลเมตร  ซึ่งก่อนหน้านี้ได้เตรียมความพร้อมด้านร่างกายและศึกษาเส้นทางการปั่นจักรยานเพื่อความปลอดภัยของตนเองและผู้ร่วมปั่นจักรยาน

สำหรับกิจกรรม Bike อุ่นไอรัก ในปีนี้ นอกจากจะมีประชาชนที่เข้าร่วมการปั่นจักรยานแล้ว ตลอดเส้นทางการปั่นจักรยาน  ได้มีประชาชนจิตอาสา หน่วยงานภาครัฐและภาคเอกชน  ต่างระดมกำลังความรักความสามัคคี ในการอำนวยความสะดวก ดูแลความพร้อมและความปลอดภัยให้แก่นักปั่นจักรยานที่เข้าร่วมกิจกรรมอย่างเต็มที่